1. ΑΝΑΓΚ. ΝΟΜΟΣ υπ' αριθ. 2624 της 31 Οκτ./5 Νοεμ. 1940 (ΦΕΚ Α' 363) Περί αντικαταστάσεως του άρθρ. 14 του Α.Ν. 2527/1940, περί χορηγήσεως εξεταστικών περιόδων εις τους στρατευομένους φοιτητάς και περί καταργήσεως χειρουργικής έδρας εν τη Ιατρική Σχολή του Πανεπιστημίου Αθηνών. Άρθρ.1.-(Αντικαθίσταται το άρθρ. 14 Α.Ν. 2527/1940). Άρθρ.2.-1.Εις τους φοιτητάς αμφοτέρων των Πανεπιστημίων και τους σπουδαστάς του Εθνικού Μετσοβίου Πολυτεχνείου, της Ανωτάτης Σχολής Οικονομικών και Εμπορικών Επιστημών και της Παντείου Ανωτάτης Σχολής Πολιτικών Επιστημών και Δημοσίων Υπαλλήλων τους καλουμένους υπό τα όπλα ως εφέδρους ή αγυμνάστους, δύναται να χορηγήται εκάστοτε δια Β.Δ/τος, προτάσει του επί των Θρησκευμάτων και Εθνικής Παιδείας Υπουργού, μετά γνώμην των Συγκλήτων των Ανωτάτων Σχολών εκδιδομένου, νέα πλήρης εξεταστική περίοδος, εφ' όσον ούτοι κατά τον χρόνον της στρατεύσεώς των και λόγω ταύτης δεν ηδυνήθησαν να προσέλθωσιν εις τας κατά τας ισχυούσας διατάξεις τμηματικάς αυτών εξετάσεις. Αι ούτω χορηγούμεναι νέαι εξεταστικαί περιόδοι δεν δύνανται δι' εκάστην κατηγορίαν φοιτητών και δι' έκαστον έτος σπουδών να υπερβαίνωσιν εις αριθμόν τας εξεταστικάς περιόδους τας προβλεπομένας υπό των διατάξεων της ισχυούσης Πανεπιστημιακής Νομοθεσίας ή της Νομοθεσίας των λοιπών Ανωτάτων Σχολών δια τους κανονικούς φοιτητάς ή σπουδαστάς. 2.Φοιτηταί της ως άνω κατηγορίας, υπαγόμενοι εις τας διατάξεις του Α.Ν. 1371/1938 «περί τροποποιήσεως και συμπληρώσεως των περί εξετάσεων και διδάκτρων των φοιτητών κλπ.» προσέρχονται εις τας εξετάσεις των κατά τα ανωτέρω, μη υπολογιζομένων των λόγω της στρατεύσεώς των παραλειφθέντων τριμήνων. 3.Οι Διευθυνταί κλινικών, εργαστηρίων ή φροντιστηρίων υποχρεούνται όπως παρέχωσιν εις τους ως άνω φοιτητάς διευκολύνσεις δια την μετά των λοιπών φοιτητών του αυτού έτους περάτωσιν των ασκήσεων αυτών. 4.Προς εφαρμογήν των ανωτέρω δέον οι επιστρατευόμενοι φοιτηταί και σπουδασταί να προσαγάγωσιν εις τα Πανεπιστήμια και τας λοιπάς Ανωτάτας Σχολάς, πιστοποιητικόν του οικείου στρατολογικού Γραφείου, εφ' απλού χάρτου εκδιδομένου και εμφαίνον τον χρόνον της υπό τα όπλα υπηρεσίας αυτών ως εφέδρων ή αγυμνάστων. Άρθρ.3.-(Καταργείται μία εκ των τεσσάρων χειρουργικών εδρών της Ιατρικής Σχολής του Πανεπιστ. Αθηνών. Ακολουθούν σχετικαί μεταβατικαί διατάξεις). 